Helsespesialist: - OL bidrar ikke til mer aktivitet
Det hevder professor Jorunn Sundgot Borgen, spesialist på ernæring, kosthold, spiseforstyrrelser og vektproblemer.For en uke siden ble hun tildelt Forskningsrådets formidlingspris under en tilstelning i Konserthuset. For øyeblikket har hun et gjesteprofessorat ved Berkeley universitet i California frem til desember. Hun har imidlertid i mange år vært professor ved seksjon for idrettsmedisinske fag på Idrettshøgskolen i Oslo. Hun har også vært nestleder i Statens råd for fysisk aktivitet. Nå sier hun til VG at det som skal til for å få folk i aktivitet, er turstier, sykkelveier og «en park utenfor blokken der de bor». - Hvis formålet er å få folk til å trene og i fysisk aktivitet, er ikke store anlegg middelet. Det er lavterskel tilbud som må til, sier hun - med støtte i forskning. Sitter mest i ro I fjor skrev hun en kronikk med overskriften «Gir norske medaljer dårlig folkehelse?»: Mens Norge gjennom de siste 20 år har vært beste idrettsnasjon når folketallet legges til grunn, er vi samtidig nesten nederst på Europas aktivitetsstatistikk. Vi sitter mest i ro, vi har høyest sykefravær i arbeidslivet, vi bygger minst sykkelveger og vi har en fedmevekst som tilsvarer USAs kurve (bare noen år bak). En storstilt 60-årig anleggsutbygging har definitivt ikke resultert i økt idrettslig oppslutning, skriver hun også. Borgens forskning står sterkt i strid med Oslo kommunes lansering av oppsummering av rapporten «Samfunnsøkonomisk analyse for et Oslo-OL i 2022» som ble offentliggjort i mars for seks måneder siden:Under punkt 4.5 «Økt aktivitet og bedret folkehelse» står det blant annet at informasjonskampanjen «Folk i form til OL» foran Lillehammer-OL ble vurdert til å ha hatt større effekter enn noen tidligere informasjonskampanjer av samme type, med referanse til en forskningsrapport av Dag Vidar Hanstad - da Norges idrettshøgskole, nå seniorrådgiver i Norges Idrettsforbund med OL-saken som spesialfelt.Hanstad skrev for øvrig i en kronikk - Idrettsrøsten - i Aftenposten i mai at «for hver studie som viser at OL kan gi mer fysisk aktivitet og bedre helse i arrangørlandet, er det minst fire som avviser en slik påstand.» Hanstad konkluderer likevel med, på Oslo-OLs vegne at «OL faktisk kan ha helsemessig effekt». På den annen side viser rapporter fra London-OL at tiltak som det Oslo-OL 2022 vil iverksette for å få folk ut av sofaen, ikke virker. Engelske aviser og nyhetsbyråer skrev tett opp til sommerlekene, og etter, om aktivitetsmålene som ikke er nådd. Da London ble tildelt OL i 2005 var et av argumentene i OL-sjef Sebastian Coes «innsalg» av kandidaturet foran IOC-kongressen i Singapore at han skulle få to millioner briter «til» i aktivitet før ilden ble tent.Da det viste seg ikke å slå til, mente Coe årsaken var at det - på bakgrunn av utilstrekkelig data - var vanskelig å tallfeste. Derimot kunne en undersøkelse foretatt av «Sport England» fastslå at antall voksne som «gjorde null sportslige aktiviteter» hadde økt med 300 000 fra 2005 fram til halvannet år før London-OL startet. Et tiltak om å få folk i aktivitet 30 minutter, tre ganger i uken, «lyktes» marginalt. Antallet økte med 123 000 fra 2007 til 2010, men med kun 8000 påfølgende år. Det fikk kritikere av OL-arrangøren og statlige myndigheters «folk i form»-kampanjer til å konkludere med at målet om en «million 3x30» først ville bli nådd i 2023 til 2024 - i stedet for opprinnelige 2012-13.Kampanjen for et Oslo-OL i 2022 har også lagt vekt på at lekene vil føre til økt turisme til Norge, som vil gi hele nasjonen et løft. Forsker og statsviter Tor Georg Jakobsen ved NTNU i Trondheim har studert alle land som har arrangert OL og VM og EM i fotball i perioden 1970-2009. Resultatet er nedslående.Magasinet Gemini skrev om funnene onsdag under tittelen: «- OL er helt meningsløst for Norge». - OL vil kunne føre til en oppblomstring i næringslivet lokalt, men ikke i resten av landet. Jeg skjønner åpenbart de som ønsker OL. At hotelleier Petter Stordalen, idrettsutøverne og en del folk i Oslo ønsker det er naturlig, de vil jo nyte godt av det, sier Jakobsen.
Nye idrettsanlegg til et eventuelt vinter-OL i Oslo 2022, vil ikke føre til høyere fysisk aktivitet blant folk flest.